Store bøter til bedrifter som lar papirløse jobbe
Stavanger universitetssjukehus (SUS) må betale 350.000 kroner for å ha hatt ti papirløse i arbeid, skriver Stavanger Aftenblad. - Vi vedtar forelegget. Da vi ble gjort oppmerksom på lovbruddet, avsluttet vi straks vårt arbeidsforhold. Vi endret også rutinene, slik at dette ikke skal skje igjen, sier informasjonssjef Maiken Jonassen ved SUS. Solabakeren AS har fått et like høyt forelegg for å ha nektet å sparke en mann fra Eritrea. Mannen har vært ansatt siden 2004, men da han i august 2010 fikk endelig avslag på asylsøknaden, fikk han ikke skattekort og heller ikke lov til å jobbe i Norge. Bedriften jobber nå med å avslutte arbeidsforholdet. I høst ba politiet i Rogaland statsadvokaten bøtelegge 30 firmaer for til sammen 5 millioner kroner for å ha hatt asylsøkere med avslag på lønningslista. Den største boten er på 500.000 kroner, skriver avisa.
Flere bedrifter i Rogaland, blant annet Stavanger universitetssjukehus, har fått bøter på flere hundre tusen kroner for å ha papirløse i arbeid.